Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15) i članka 30. Statuta Općine Privlaka (Službeni glasnik Zadarske županije br. 14/09, 14/11, 10/13), te članka 36. Odluke o komunalnom redu Općine Privlaka (Službeni glasnik Zadarske županije, br. 13/10, 6/12, 11/17), Općinsko vijeće Općine Privlaka, na 7. sjednici održanoj 19. prosinca 2017. godine, donosi

**ODLUKU**

**o prekopu javne površine**

**Članak 1.**

Ovom Odlukom se propisuju uvjeti prekopavanja javnih površina i nerazvrstanih cesta na području Općine Privlaka, a sve u cilju zaštite tih površina.

**Članak 2.**

Za prekopavanje javno-prometnih površina potrebno je, prije početka prekopavanja, dobiti odobrenje koje na zahtjev investitora izdaje Jedinstveni upravni odjel Općine Privlaka.

**Članak 3.**

Investitor je dužan, prije izvođenja radova, za prokop javne površine uplatiti iznos od 300,00 kuna po 1 metru dužnom.

Uplate iznosa iz prethodnog stavka ovoga članka potrebno je izvršiti na broj računa: HR7723300031857400004, s naznakom: naknada za prekop javne površine.

**Članak 4.**

Da bi se osigurao stručni i kvalitetni rad na zatrpavanju i dovođenju javne prometne površine u prvotno stanje, izvođači radova su obvezni:

* na javnoj prometnoj površini na kojoj se odvija kolni promet rov nabiti mehanički,
* ugraditi tamponski sloj granuliranog tucanika (tampon 032) debljine 25 cm, zbijenosti 100 MN/m,
* izraditi završni sloj od materijala od kojega je bila izrađena javna prometna površina prije prekopavanja.
* izvesti sve završne radove.

U slučaju nastale štete prilikom prekopa javne površine, investitor je odgovoran za štetu sukladno odredbama Zakona o obveznim odnosima ( Narodne novine, br. NN 35/05, 41/08, 125/11, 78/15).

**Članak 5.**

Ova Odluka stupa na snagu osmog dana od dana objave u „Službenom glasniku Zadarske županije“.

KLASA: 361-01/17-01/03

URBROJ: 2198/28-01-17-1

Privlaka, 19.prosinca 2017.g.

Općinsko vijeće Općine Privlaka

Predsjednik

Nikica Begonja